《靖安县幽谷亭》
宋代·曾巩

横江舍轻楫，对面见青山。
行尽车马尘，豁见水石寰。
地气方以洁，崖声落潺潺。
虽为千家县，正在清华间。
风烟凛人心，世虑自可删。
况无讼诉嚣，得有觞咏闲。
常疑此中吏，白首岂思还。
人情贵公卿，烨烨就玉班。
光华虽一时，忧悸或满颜。
鸡鸣已争驰，骅骝振镳镮。
岂如此中吏，日高未开关。
一不谨所守，名声别妖奸。
岂如此中吏，一官老无瘝。
愔愔谋谟消，汩汩气象孱。
岂如此中吏，明心慑强顽。
况云此中居，一亭众峰环。
崖声梦犹闻，谷秀坐可攀。
倚天巉岩姿，青苍云{左文右扁}斓。
对之精神恬，可谢世网艰。
人生慕虚荣，敛收意常悭。
诚思此忧愉，自应喜榛菅。

作者简介：曾巩（1019年9月30日－1083年4月30日，天禧三年八月二十五日－元丰六年四月十一日），字子固，世称“南丰先生”。汉族，建昌南丰（今属江西）人，后居临川（今江西抚州市西）。曾致尧之孙，曾易占之子。嘉祐二年（1057）进士。北宋政治家、散文家，“唐宋八大家”之一，为“南丰七曾”（曾巩、曾肇、曾布、曾纡、曾纮、曾协、曾敦）之一。在学术思想和文学事业上贡献卓越。